M. Fronc, minister školstva: (2003-11-06):
Po prvé k pánovi poslancovi Čaplovičovi. Musím odmietnuť a aj ohradiť sa voči niektorým obvineniam. Ak hovorí, že favorizujem niektoré školy alebo že mám ich len v srdci, tak po prvé, nemám v srdci školy, ak mám v srdci, tak mám v srdci žiakov a študentov, škola je len prostriedok na výchovu a vzdelávanie, a myslím si, že sa usilujem o rovnaký prístup ku všetkým, a to aj na základe článku 12 ústavy, ktorý hovorí, že občania sú si rovní v právach a v povinnostiach, to znamená, že každý občan má mať z daní podľa možnosti rovnaký úžitok a aj preto tento prístup k financovaniu škôl a školských zariadení. K poznámke, že sa niečo veľmi rýchlo robí, musím povedať, že tu sa takpovediac bijú názory, pretože z druhej strany, včera som čítal v novinách, že si nechávam čas, že jednoducho robím reformné veci pomaly, tak myslím si, bolo by dobré, aby sme si zjednotili pohľad.  Ešte raz by som rád zdôraznil, že školstvo nie je to, kde sa dá urobiť reforma zo dňa na deň. Že to treba robiť s istým rozmyslom a mať na pamäti to, že to, čo urobíme dnes, sa v skutočnosti prejaví s fázovým posunom 10 až 20 rokov. K poznámke pána poslanca Čaploviča ešte, keď hovoril o nájmoch a o zvýhodnení súkromných a cirkevných škôl pri poskytovaní nájmov. Ja som bol štátnym tajomníkom v minulom volebnom období, kde sa mi ten materiál dostal takpovediac nie normálnou cestou, i keď som robil na ministerstve, ktorý ukázal o tom, že viac ako dvojnásobok vtedy štátnych škôl bolo v cirkevných budovách a len menej ako polovica cirkevných škôl bola v štátnych budovách, pričom často nielenže cirkev nevyberala nájom, ale dokonca neboli urobené ani žiadne zmluvy z jej strany. Takže myslím si, že to tvrdenie sa takisto nezakladá na skutočnosti. K viacerým pozmeňujúcim návrhom, ktoré tu zazneli, by som chcel jedno povedať, treba si uvedomiť, že krajský školský úrad, keď hovoríme v oblasti zabezpečovania financovania, bude zabezpečovať financovanie pre 3,5-tisíca škôl. Pre 600- až 800-tisíc žiakov a študentov, keď to dáme dohromady aj so strednými školami. Jednoducho ak chceme mať čísla naozaj relevantné, aby to fungovalo, tak je potrebné, aby taká inštitúcia fungovala a jestvovala. Ak to chceme posunúť, aby to išlo priamo z ministerstva, tak sa opýtam, ak tu zaznelo, že ešte pred 1. januárom na odboroch školstva bolo vyše 1-tisíc zamestnancov, na začiatku roka 850, teraz je okolo 750 a ide redukcia pre krajské školské úrady na 184, kto zabezpečí, aby ústredný orgán štátnej správy, ktorý by toto všetko mal robiť, aby mal toľko zamestnancov, ktorí to budú schopní urobiť a bude to podstatne ďalej. Bude to o tom, čo často počúvame od občanov, že všetko sa dáva do centra do Bratislavy. To chceme? Dovolím si jednu poznámku k tomu, čo predniesol pán poslanec Zubo. Musím povedať, že ma prekvapuje, pretože jeho návrh smeruje k tomu, aby štát bol pozbavený skoro všetkých kompetencií vo vzťahu k výchove a vzdelaniu. A to ma prekvapuje od poslanca z komunistickej strany, pretože si myslím, že vaša predstava o týchto veciach je iná. K tomu, čo povedal pán poslanec Béreš, by som chcel povedať toľko, že naozaj predmetové olympiády sú jedna unikátna vec, ktorú robíme, a je veľmi dobrá, preto mám záujem, aby sa zachovala, a práve aj o tom hovorí zákon, kde vytvára priestor veľmi obmedzený na špecifiká, na financovanie špecifík, a to je jedna z vecí, ktorú treba financovať takýmto spôsobom. Takisto ako si myslím, že treba, aby sa isté nové veci robili priamo z  ministerstva, tak ako robíme informatizáciu, tak ako chceme spustiť v budúcnosti, a je to aj v programovom vyhlásení vlády, podporu jazykového vzdelávania, a tak ako robíme a sme rozbehli trebárs to, aby sa deti v školách mohli aj zmysluplne baviť a preto sme rozbehli projekt Otvorená škola. To sú nové impulzy pre školstvo a aspoň tento priestor si myslím, že treba nechať aj na ústredný orgán štátnej správy, aby sme takéto impulzy mohli rozbehnúť, a to si myslím, že pomôže školám vôbec a školstvu. Toľkoto som chcel zareagovať, pani poslankyne a páni poslanci, a chcem vás naozaj vážne poprosiť o podporu tohto zákona, pretože tak, ako to aj vo viacerých vystúpeniach zaznelo, je to kľúčový zákon preto, aby sa rozbehla reforma školstva a len potom môžeme urobiť zákon o výchove a vzdelaní, pretože som presvedčený, že prvý krok je tento zákon, kde musíme hovoriť o materiálnej podstate, o peniazoch, aby to fungovalo. A zákon, ktorý ste schválili včera, kde nastavujeme pravidlá, organizáciu a potom, keď toto máme nastavené, môžeme hovoriť o obsahu. Bol by som rád, aby sme hovorili o ňom a chcem, aby sme sa neponáhľali, keď sa za 13 rokov nepodarilo urobiť zákon o výchove a vzdelaní, myslím si, že nie je rozumné, aby sme ho urobili potom za dva - tri mesiace, chcem aby sme sa možno aj rok o tom bavili a aby sme nakoniec urobili jeden slušný zákon o výchove a vzdelaní, ktorý pomôže fungovaniu našich škôl, a aby sa nestávalo to, že osnovy sú preplnené, že je veľa hodín, že deti zahlcujeme a podobne. Ďakujem pekne.